SCB รับลูก “กนง.” ประเดิมขึ้นดอกเบี้ยเงินฝากประจำ 0.25% เริ่มพรุ่งนี้!
SCB รับลูก “กนง.” ประเดิมขึ้นดอกเบี้ยเงินฝากประจำ 0.25% เริ่มพรุ่งนี้ (4 ม.ค.62)
3 ม.ค. 2562

นายอาทิตย์ นันทวิทยา กรรมการผู้จัดการใหญ่และประธานเจ้าหน้าที่บริหาร ธนาคารไทยพาณิชย์ จำกัด (มหาชน) หรือ SCB เปิดเผยว่า ตามที่คณะกรรมการนโยบายการเงิน (กนง.) ครั้งที่ 8/2561 เมื่อวันที่ 19 ธ.ค.61 ที่ผ่านมา มีมติปรับขึ้นอัตราดอกเบี้ยนโยบาย 0.25% ต่อปี
ทั้งนี้ธนาคารไทยพาณิชย์พิจารณาแล้วเห็นว่า เพื่อเป็นการส่งเสริมการออมให้กับผู้ฝากเงินรายย่อย ธนาคารจึงได้ปรับขึ้นอัตราดอกเบี้ยเงินฝากประจำ 3 เดือน 6 เดือน 12 เดือน 24 เดือน และ 36 เดือน ในอัตรา 0.25% ต่อปี สำหรับบุคคลธรรมดาที่มียอดเงินฝากไม่เกิน 5 ล้านบาท ทำให้มีอัตราดอกเบี้ยเงินฝากตั้งแต่ 1.15 -1.85% ต่อปี ซึ่งเป็นอัตราดอกเบี้ยเงินฝากประจำสำหรับบุคคลธรรมดาที่สูงที่สุดในระบบ โดยอัตราดอกเบี้ยเงินฝากประจำใหม่จะมีผลตั้งแต่วันที่ 4 ม.ค. 62 เป็นต้นไป
โดยธนาคารไทยพาณิชย์ ถือเป็นธนาคารพาณิชย์แรกที่ปรับขึ้นอัตราดอกเบี้ยเงินฝากประจำให้กับผู้ฝากเงินรายย่อยประเภทบุคคลธรรมดา ขณะเดียวกันธนาคารยังคงตรึงอัตราดอกเบี้ยเงินกู้ไว้ที่ระดับเดิม เพื่อช่วยแบ่งเบาภาระให้ประชาชนโดยเฉพาะผู้มีรายได้น้อย